31997D0038
L 014/61
JURNALUL OFÍCIAL AL UNIUNII EUROPENE
DECIZIA COMISIEI
din 18 decembrie 1996
de stabilire a cerințelor de sănătate publică pentru importul de produse din ouă destinate consumului uman
(Text cu relevanță pentru SEE)
(97/38/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/118/CEE a Consiliului din 17 decembrie 1992 de stabilire a condițiilor de sănătate publică și animală care reglementează comerțul și importurile în Comunitate de produse care nu intră sub incidența condițiilor menționate, stabilite de normele comunitare speciale prevăzute de anexa A, punctul I, la Directiva 89/662/CEE și, în ceea ce privește agenții patogeni, la Directiva 90/425/CEE (1), astfel cum a fost modificată ultima dată prin Decizia 96/405/CE (2) a Comisiei, în special prima teză din capitolul 2 al anexei II,
având în vedere Directiva 89/437/CEE a Consiliului din 20 iunie 1989 privind problemele de igienă și de sănătate care afectează producerea și comercializarea produselor din ouă (3), astfel cum a fost modificată ultima dată prin Directiva 96/23/CE (4), în special articolul 11 alineatul (4),
întrucât capitolul III al Directivei 92/118/CEE stabilește dispozițiile generale aplicabile importurilor în Comunitate; întrucât este necesară stabilirea unor condiții de sănătate publică specifice pentru importul de produse din ouă; întrucât acestea trebuie să aibă aceeași obligativitate cu cele în vigoare privind comercializarea;
întrucât, în această primă etapă, se recomandă stabilirea unui certificat standard de sănătate publică care să însoțească produsele din ouă importate; întrucât lista comunitară a unităților din țările terțe și a tratamentelor aprobate la nivel comunitar se stabilește ulterior; întrucât până la adoptarea acestor decizii autoritatea competentă din fiecare țară terță trebuie să certifice proveniența produselor din ouă dintr-o unitate autorizată și faptul că ele au fost supuse unui tratament în scopul respectării specificațiilor de analiză prevăzute în capitolul VI din anexa Directivei 89/437/CEE;
întrucât, pe lângă acestea, atunci când se pot identifica acele condiții care oferă garanții echivalente, o țară terță poate să adreseze Comisiei o propunere în scopul admiterii condițiilor respective;
întrucât dispozițiile prezentei decizii sunt conforme cu avizul Comitetului veterinar permanent,
ADOPTĂ PREZENTA DECIZIE:
Articolul 1
Prezenta decizie stabilește condițiile specifice de sănătate publică pentru produsele din ouă destinate consumului uman direct sau fabricării de produse alimentare.
Articolul 2
În cadrul prezentei decizii se aplică definițiile enunțate la articolul 2 al Directivei 89/437/CEE.
Articolul 3
Pentru a fi importate, produsele din ouă trebuie să îndeplinească următoarele condiții:
1.
să fie obținute din ouă de găină, rață, gâscă, curcan, bibilică sau prepeliță, excluzând amestecul de ouă de la specii diferite;
2.
să fie tratate și preparate într-o unitate/unități autorizate de autoritatea competentă și să îndeplinească cerințele capitolelor I și II din anexa la Directiva 89/437/CEE;
3.
să fie preparate în conformitate cu cerințele de igienă din capitolele III și V ale anexei la Directiva 89/437/CEE și din ouă care respectă dispozițiile capitolului IV al respectivei anexe;
4.
să fie tratate astfel încât să respecte specificațiile de analiză din capitolul VI al anexei la Directiva 89/437/CEE;
5.
să îndeplinească specificațiile de analiză din capitolul VI al anexei la Directiva 89/437/CEE;
6.
să fie în prealabil supuse controlului sanitar veterinar conform dispozițiilor capitolului VII din anexa la Directiva 89/437/CEE;
7.
să fie ambalate conform dispozițiilor capitolului VIII din anexa la Directiva 89/437/CEE;
8.
să fie depozitate și transportate conform dispozițiilor capitolelor IX și X din anexa la Directiva 89/437/CEE;
9.
să îndeplinească standardele comunitare privind reziduurile de substanțe care dăunează sau care pot modifica proprietățile organoleptice ale produsului sau care pot determina caracterul dăunător sau nociv pentru sănătatea omului în caz de consum.
Articolul 4
Fiecare lot de produse din ouă trebuie să fie însoțit de un certificat de sănătate publică în original, numerotat, completat, semnat și datat, constând într-o singură foaie de hârtie și conform cu specimenul anexat mai jos.
Articolul 5
Certificatul se redactează în cel puțin una dintre limbile oficiale ale statului membru de intrare în Comunitate.
Articolul 6
Prezenta decizie se aplică de la 1 ianuarie 1997.
Articolul 7
Prezenta decizie se adresează statelor membre.
Adoptată la Bruxelles, 18 decembrie 1996.